It-Taliban jirbħu Kandahar, it-tieni l-ikbar belt fl-Afganistan Ritratt: EPA It-Taliban irnexxielhom jieħdu l-kontroll tat-tieni l-ikbar belt Afgana, Kandahar rebħa li hija daqqa ta' ħarta kbira għall-gvern tal-pajjiż. Din il-belt, li tinsab fin-Nofsinhar tal-pajjiż, snin ilu kienet belt importanti ħafna għat-Taliban u hija waħda kruċjali f'dak li huwa kummerċ. Apparti hekk, il-militanti rnexxielhom jirbħu wkoll il-belt ta' Lashkar Gah u b'hekk issa dawn qed jikkontrollaw terz tal-kapitali provinċjali ġewwa l-Afganistan. Hekk kif il-militanti komplew javvanzaw, ħafna kienu dawk ħarbu lejn il-kapitali Kabul biex ifittxu kenn hekk kif dawn spiċċaw b'ta' fuqhom senduqhom. L-avvanzi tat-Taliban seħħew hekk kif l-Istati Uniti u truppi oħrajn internazzjonali telqu mill-pajjiż wara 20 sena ta' operazzjonijiet militari. Hekk kif qed iseħħu dawn l-avvanzi tat-Taliban, l-Istati Uniti se tkun qiegħda tibgħat 3,000 suldat fl-ajruport ta' Kabul biex tevakwa numru "sostanzjali" ta' ħaddiema tal-ambaxxati permezz ta' titjiriet speċjali. Ir-Renju Unit ukoll se jkun qed jibgħat 600 suldat bejn jgħin liċ-ċittadini tiegħu joħorġu mill-pajjiż. Kandahar hija post importanti ħafna għat-Taliban, hekk kif dan il-grupp oriġina minn din il-belt. Din hija belt ta' 600,000 abitant. Il-militanti kien ilhom ġimgħat jikkontrollaw il-fruntieri ta' din il-belt, u issa fl-aħħar sigħat huma wettqu l-offensiva finali lejn iċ-ċentru. Min-naħa tiegħu l-President Afgan Ashraf Ghani s'issa ma rnexxilux jgħaqqad flimkien lill-għadd ta' militanti Afgani li jopponu lit-Taliban. Fl-aħħar sigħat huwa mar fil-belt ta' Mazar-i-Sharif li tradizzjonalment hija bastjun anti-Taliban biex hemm huwa jikseb iktar forzi fil-ġlieda kontra t-Taliban.